Μαντάμ Σουσού (τηλεοπτική σειρά 1986)

Η ***Μαντάμ Σουσού*** είναι μια κωμική τηλεοπτική σειρά που πρωτοπροβλήθηκε το 1986 από το κανάλι της ΕΡΤ2 και προβαλλόταν κάθε Κυριακή στον Α' κύκλο της και κάθε Δευτέρα στον Β' κύκλο της.

Η ιστορία είναι βασισμένη στο μυθιστόρημα *[[Μαντάμ Σουσού (μυθιστόρημα)|Μαντάμ Σουσού]]* του Δημήτρη Ψαθά (1939), ο οποίος υπογράφει και το σενάριο της σειράς, που είχε χρησιμοποιηθεί (χωρίς την ελεύθερη διασκευή της Ε. Διαμαντοπούλου στη σειρά του 1986) για άλλη τηλεοπτική παραγωγή, το 1972. Τη σειρά σκηνοθέτησε ο Θανάσης Παπαγεωργίου (ο οποίος και πρωταγωνιστεί) με τηλεσκηνοθέτη τον Πωλ Σκλάβο. Άλλοι βασικοί πρωταγωνιστές είναι οι Άννα Παναγιωτοπούλου (στον ρόλο του τίτλου), ο Άγγελος Αντωνόπουλος , ο Τάσος Χαλκιάς, η Νατάσα Ασίκη και ο Πάνος Χατζηκουτσέλης.

Η σειρά εξιστορεί τις περιπέτειες της Μαντάμ Σουσούς, μιας ξιπασμένης ψευτοαριστοκράτισσας προ της Κατοχής, η οποία από την υποβαθμισμένη αθηναϊκή γειτονιά του Βούθουλα στον Κολωνό μετακομίζει στο Κολωνάκι, έχοντας κληρονομήσει πολλά εκατομμύρια του αδερφού της που πεθαίνει άρρωστος στην Αμερική, χωρίζει τον ιχθυοπώλη σύζυγό της Παναγιωτάκη και γίνεται λεία στα χέρια ενός αρπαχτικού προικοθήρα.

## Πλοκή
Η Σουσού Παναγιώτου (Άννα Παναγιωτοπούλου) είναι μια μεγαλομανής -πλην πάμφτωχη- γυναίκα, η οποία ζει στο Βούθουλα, μια φτωχογειτονιά των Αθηνών, την οποία η ίδια «γαλλιστί» αποκαλεί «Μπύθουλα». Βλέπει όλους τους γείτονές της ως μυρμήγκια (χαρακτηριστική η φράση της «πτωχοκομείο») κι έχει τη μύτη ψηλά και τουπέ αριστοκράτισσας, ασχέτως αν με το ζόρι καταφέρνει να έχει ένα πιάτο φαγητό στο τραπέζι της κάθε μέρα. Όλη αυτή η συμπεριφορά της πηγάζει από το γεγονός ότι ο πατέρας της ήταν «γιατρός της αριστοκρατίας», όπως διατυμπανίζει σε κάθε ευκαιρία.

Είναι παντρεμένη με τον Παναγιωτάκη (Θανάσης Παπαγεωργίου), ο οποίος έχει ιχθυοπωλείο («της αριστοκρατίας», σύμφωνα με τη Σουσού) και προσπαθεί να εξασφαλίσει τον επιούσιο. Είναι ένας καλοκάγαθος άνθρωπος, ο οποίος συχνά κάνει τα στραβά μάτια στις απαιτήσεις και τις παλαβομάρες της γυναίκας του, αφήνοντάς τη να ζει στον δικό της κόσμο. Την αγαπά πολύ και τη φωνάζει χαϊδευτικά “ζαργάνα μου”. Ωστόσο, δεν είναι λίγες οι φορές που επιχειρεί να τη συνεφέρει και να της υποδείξει την πραγματικότητα, μα χωρίς αποτέλεσμα. Επιπλέον, δεν ανέχεται να την κοροϊδεύουν και να την περιπαίζουν οι γείτονες και συχνά έρχεται σε προστριβές μαζί τους, κυρίως με τον κουρέα της συνοικίας Ζορζ (Τάσος Χαλκιάς), ο οποίος είναι ο χιουμορίστας της γειτονιάς και σκαρώνει πλάκες στη Σουσού, την οποία αποκαλεί «πυργοδέσποινα του Μπύθουλα».

Σε ολιγοήμερες διακοπές στο Μεγάλο Πεύκο, η Σουσού γνωρίζει τον Μηνά Καντακουζηνό (Άγγελος Αντωνόπουλος) που της φαίνεται «πολύ καθώς πρέπει», αλλά στην πραγματικότητα είναι απατεώνας, πρώην κατάδικος και φυλακισμένος, που με τα κόλπα του καταφέρνει πάντα να έχει οικονομική άνεση και συχνά αλλάζει ονόματα, ώστε να ξεφεύγει από την αστυνομία. Ο Καντακουζηνός νοικιάζει ένα σπίτι στο Βούθουλα, ώστε να χαθούν για λίγο τα ίχνη του και να ετοιμάσει τις επόμενες κινήσεις του.

Η τύχη θα του χαμογελάσει ανέλπιστα, όταν θα συναντήσει στο δρόμο του τον Τζον Τριφύλλη (Τώνης Γιακωβάκης), ο οποίος ψάχνει να βρει την αδελφή του Βαγγέλη Ευθυβούλου, στενού του φίλου στην Αμερική, που πέθανε αφήνοντάς της μια τεράστια περιουσία. Ο Κατακουζηνός ανακαλύπτει ότι η κληρονόμος είναι η Σουσού, την οποία γοητεύει. Εκείνη χωρίζει τον Παναγιωτάκη, μετακομίζει στο Κολωνάκι και κάνει παρέα με τον Καντακουζηνό, ο οποίος προσπαθεί να κερδίσει την εμπιστοσύνη της. Η αφελής «Σούζυ», όπως την αποκαλεί, τον παντρεύεται και κάνει ένα κοριτσάκι μαζί του.

Η αριστοκρατία του Κολωνακίου μένει έκπληκτη από τη συμπεριφορά της νεοφερμένης εκατομμυριούχου με τη μυστηριώδη προέλευση. Η ίδια διαδίδει ότι ήλθε από τις Ινδίες, όμως πολύ γρήγορα αποκαλύπτεται η αλήθεια. Ωστόσο, η ίδια δεν επηρεάζεται, τη στιγμή μάλιστα που γνωρίζει λεπτομέρειες για την ιδιωτική ζωή της αριστοκρατίας και απειλεί με αποκαλύψεις.

Η Σουσού ζει μέσα σε πρωτοφανείς σπατάλες, χωρίς να αντιλαμβάνεται ότι με αυτόν τον τρόπο κινδυνεύει η περιουσία της. Στο μεταξύ, ο Κατακουζηνός, στήνει ένα εικονικό παιχνίδι στο χρηματιστήριο προσποιούμενος ότι δήθεν έχασε το μεγαλύτερο μέρος της περιουσίας της. Εκείνη του ζητά να τα παίξει όλα κι εκείνος τότε αρπάζει ότι απέμεινε και εξαφανίζεται στο εξωτερικό με μία από τις ερωμένες του. Έτσι, απένταρη η Σουσού επιστρέφει στον Μπύθουλα και τον Παναγιωτάκη, αφήνοντας τη μοναχοκόρη της Κάθριν στην είσοδο της έπαυλης ενός μεγαλεμπόρου.

## Διανομή
*Άννα Παναγιωτοπούλου ως Σουσού Παναγιώτου
*Θανάσης Παπαγεωργίου ως Παναγιωτάκης Παναγιώτου
*Άγγελος Αντωνόπουλος ως Μηνάς Καντακουζηνός
*Νατάσα Ασίκη ως Δημητρούλα / Μαρί-Λεονί
*Πάνος Χατζηκουτσέλης ως Λεωνίδας / Λεό
*Δήμητρα Ζέζα ως Πανωραία
*Έρση Μαλικένζου ως Άννα
*Νεφέλη Ορφανού ως κυρα-Μαρίκα
*Νίκος Γαροφάλλου ως Αντωνάκης
*Τάσος Χαλκιάς ως Ζορζ
*Ευδοκία Σουβατζή ως Κατινίτσα
*Περικλής Λιανός ως Σωτήρης
*Τάσος Μασμανίδης ως Ανδρέας
*Αλέκος Ζαρταλούδης ως ταβερνιάρης
*Νίκος Κάπιος ως Αριστείδης
*Τώνης Γιακωβάκης ως Τζον Τριφύλλης
*Γιώργος Γιανναράκος ως Τεό
*Δημήτρης Γιαννόπουλος ως Επαμεινώνδας / Παμεινό
*Γαλήνη Τσεβά ως Λουσί
*Αριέττα Μουτούση ως κυρία Σμίγλερ
*Θόδωρος Δημήτριεφ ως κύριος Σμίγλερ

## Επεισόδια
### Α' κύκλος
Τα επεισόδια του Α' κύκλου της σειράς προβλήθηκαν για πρώτη φορά από τις 4 Μαΐου 1986 μέχρι τις 3 Αυγούστου 1986.

### Β' κύκλος
Τα επεισόδια του Α' κύκλου της σειράς προβλήθηκαν για πρώτη φορά από τις 15 Σεπτεμβρίου 1986 μέχρι την 1η Δεκεμβρίου 1986.

## Απήχηση
Η επιτυχία της σειράς *Μαντάμ Σουσού* ήταν τεράστια και η συγκεκριμένη προσαρμογή του μυθιστορήματος του Ψαθά θεωρείται η πλέον επιτυχημένη. Τόσο διαδεδομένες ήταν οι ατάκες και οι μανιερισμοί της ερμηνίας της Άννας Παναγιωτοπούλου ώστε, μαζί με τη Νατάσα Ασίκη, πήραν μέρος σε τηλεοπτικές διαφημίσεις για το γάλα της εταιρείας ΔΕΛΤΑ στους ίδιους ρόλους.

Επαναλήψεις της σειράς έχουν γίνει από την ΕΡΤ2 (1987, 1991, 1992, 1997), την ΕΡΤ1 (1993, 1999, 2011, 2012) την Hellenic TV του Λονδίνου (2012) και το SBS0/28 της Αυστραλίας (1990, 1991).

## Παραπομπές

## Εξωτερικοί σύνδεσμοι
*Η ''Μαντάμ Σουσού'' στο αρχείο της ΕΡΤ
*Η ''Μαντάμ Σουσού'' στο ERTFLIX

Κατηγορία:Τηλεοπτικές σειρές βασισμένες σε βιβλία
Κατηγορία:Ελληνικές τηλεοπτικές σειρές